তাবরুকার যুদ্ধ

**তাবরুকার যুদ্ধ** ছিল মুসলিম উমাইয়া বাহিনী ও আউরেস রাজ্যের বারবারদের মধ্যে সংঘটিত একটি যুদ্ধ। ৭০৩ সালে তিউনিসিয়ার এল জেমের কাছে এই যুদ্ধ সংঘটিত হয়। এই যুদ্ধে উমাইয়ারা বিজয় অর্জন করে এবং খিলাফতের বিরুদ্ধে সংগঠিত বারবার প্রতিরোধের অবসান ঘটে।

## পটভূমি
সপ্তম শতাব্দীর শেষভাগে উমাইয়া খিলাফতের সেনাবাহিনী বহু বছর ধরে মাগরেব অঞ্চলে সামরিক অভিযান চালায়। তখন এই অঞ্চল নামমাত্র বাইজেন্টাইন সাম্রাজ্যের নিয়ন্ত্রণে ছিল। উমাইয়াদের এ অভিযানের পথে সবচেয়ে বড় বাধার একজন ছিলেন দাহিয়া, যিনি একজন বারবার রাণী ও আরেস অঞ্চলের শাসক ছিলেন। তিনি মাগরিবে মুসলিম অগ্রযাত্রার বিরুদ্ধে প্রতিরোধ গড়ে তোলেন। ৬৯৮ সালে তিনি হাসান ইবনে নুমানের নেতৃত্বাধীন উমাইয়া বাহিনীকে মাসকিয়ানার যুদ্ধে পরাজিত করেন। এই বিজয়ের ফলে কিছু সময়ের জন্য মাগরিব জয়ের উদ্দেশ্যে হাসান ইবনে নুমানের অভিযান থেমে যায়।

এই যুদ্ধের পর খলিফা আবদুল মালিকের নির্দেশে হাসান সাইরিনে পালিয়ে যান এবং সেখানে অবস্থান নেন। তিনি সেখানে প্রায় পাঁচ বছর অবস্থান করেন। ৭০৩ সালের দিকে তাকে পুনরায় ৪০,০০০ সৈন্য ও উল্লেখযোগ্য অর্থ সহায়তা দেওয়া হয়। এদিকে মাগরেব অঞ্চলের বাসিন্দারা দাহিয়ার “পোড়ামাটি নীতি” থেকে রক্ষা পাওয়ার জন্য সাহায্য ও সুরক্ষা চেয়ে বার্তা পাঠায়। দাহিয়ার বন্দী, গুপ্তসংবাদদাতা ও তার পালিত পুত্র খালিদ ইবনে ইয়াজিদের কাছ থেকে আশ্বাস পাওয়ার পর হাসান আবার অগ্রসর হওয়ার সিদ্ধান্ত নেন।

## যুদ্ধ
হাসান ইফ্রিকিয়ায় প্রবেশের আগে হিলাল ইবনে সারওয়ান লাইসিকে একটি বিশেষ অভিযানে পাঠান। যখন হাসান ইফ্রিকিয়ায় প্রবেশ করেন, তখন দাহিয়া বিরোধী অনেক স্থানীয় লোক তার প্রতি আনুগত্য প্রকাশ করে এবং তাঁকে সমর্থন জানায়। গাবেস, গাফসা ও সমগ্র জেরিদ অঞ্চল তার প্রতি আনুগত্য ঘোষণা করে।

হাসানের আগমনের সংবাদ পেয়ে দাহিয়া নতুন আক্রমণ প্রতিরোধের জন্য অনেক বারবার গোত্রকে একত্র করেন। তিনি নিজেকে এল জেমিমে সুরক্ষিত করেন। রাতে দাহিয়া স্বপ্নে দেখেন যে, তিনি নিহত হবেন। তখন তিনি তার দুই ছেলে ও তার দত্তকপুত্র খালিদ ইবনে ইয়াজিদকে মুসলিম শিবিরে পাঠিয়ে দেন। সেখানে তারা ইসলাম গ্রহণ করে এবং তাদের শিবিরেই রাখা হয়। এদিকে খালিদ ইবনে ইয়াজিদ।অশ্বারোহী বাহিনীর নেতৃত্ব গ্রহণ করেন। এরপর রমজান মাসে (সেপ্টেম্বর–অক্টোবর, ৭০৩) যুদ্ধ শুরু হয়। এই যুদ্ধকে “ভয়াবহ” বা অত্যন্ত তীব্র বলে বর্ণনা করা হয়েছে। দাহিয়া খোলা চুলে যুদ্ধক্ষেত্রে বের হয়ে লড়াই করেন। যুদ্ধ এতটাই তীব্র হয়ে ওঠে যে, অনেকের কাছেই মনে হয়েছিল, এটি সম্পূর্ণ ধ্বংসের যুদ্ধ। শেষ পর্যন্ত যুদ্ধে মুসলমানরা বিজয় লাভ করে এবং দাহিয়া পালিয়ে যান।

## পরবর্তী পরিস্থিতি
দাহিয়া যুদ্ধক্ষেত্র থেকে পলায়ন করেন এবং হাসান ইবনুল নুমান তাকে ধাওয়া করতে থাকেন। শেষ পর্যন্ত তিনি তাকে বির আল কাহিনা নামক স্থানের কাছে আরুস অঞ্চলে ধরে হত্যা করেন। তবে অন্য কিছু সূত্রে বলা হয়েছে যে, তিনি তাবরুকা শহরে নিহত হন।

যুদ্ধের পর দাহিয়ার পক্ষে লড়াইকারী বার্বাররা মুসলিমদের কাছে নিরাপত্তা প্রার্থনা করে। তখন হাসান তাদের নিরাপত্তা প্রদান করেন এ শর্তে যে, তারা মুসলিমদের জন্য নিজেদের গোত্র থেকে ১২,০০০ সৈন্য সরবরাহ করবে এবং তারা বাকি অঞ্চলের বিজয়াভিযানে অংশগ্রহণ করে ইসলামের প্রতি তাদের আনুগত্য প্রমাণ করে।

তারা সেই শর্ত পূরণ করে; এরপর হাসান বারবার বাহিনীকে দাহিয়ার দুই ছেলের মধ্যে ভাগ করে দেন এবং প্রত্যেকেই ৬,০০০ সৈন্যের নেতৃত্ব পায়। এরপর তারা বিজয় অভিযানে বেরিয়ে পড়ে এবং খ্রিস্টান রোমান ও অমুসলিম বার্বারদের বিরুদ্ধে যুদ্ধ করতে থাকে। ধীরে ধীরে বারবারদের মধ্যেও ইসলাম বিস্তার লাভ করে। এই মহান বিজয়ের পর হাসান কৈরবানে ফিরে যান।  

## তথ্যসূত্র
বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:মুসলিমদের বিজয়